ইউনিয়ন পরিষদ নির্বাচনকে কেন্দ্র করে আওয়ামী লীগের মুখোমুখি এখন আওয়ামী লীগ। এতে বেড়েছে নেতায়-নেতায় দ্বন্দ্ব-কোন্দল, সংঘাত-সংঘর্ষ। ইউপি নির্বাচনের মাধ্যমে তৃণমূল আওয়ামী লীগ চাঙ্গা হবে বলে মনে করেছিলেন ক্ষমতাসীনরা। ভেবেছিলেন, স্থানীয় সরকার নির্বাচন দলীয়ভাবে করা হলে শক্তিশালী হবে তৃণমূলের রাজনীতি। এমন আস্থার কারণে শেষ পর্যন্ত অনেকটা তড়িগড়ি করেই দলীয়ভাবে নিবাচন করার আইন করা হয়। কার্যত তার উল্টো চিত্র ফুটে উঠেছে। এ পর্যন্ত যেসব জেলায় নির্বাচন অনুষ্ঠিত হচ্ছে প্রার্থীরা দলের চূড়ান্ত মনোনয়ন পেয়েছেন, এর প্রায় অর্ধেক অংশে আওয়ামী লীগের নেতাদের সঙ্গে আওয়ামী লীগের নেতার সংঘর্ষের ঘটনা ঘটেই চলেছে। কোথাও কোথাও এসব হামলায় স্থানীয় আওয়ামী লীগের কার্যালয়ও ভাঙচুর করেছেন উভয় পক্ষের কর্মী-সমর্থকরা। আওয়ামী লীগের কেন্দ্রীয় নেতারাও এ কথা স্বীকার করেছেন। অবস্থা এতই বেগতিক যে, প্রতিপক্ষের চেয়েও এখন ভয়ানক দলের তৃণমূল নেতাকর্মীরাই।